Falcao beskyldes for å lyve om alderen
Den skal angivelig være 29, ikke 27, som han har oppgitt. Colombianeren er sommerens nest dyreste overgang, 471 millioner kroner fra Atlético Madrid til Monaco. Det er den colombianske TV-stasjonen Noticias Uno som mener at han ikke er 27 år, men 29.Beviset for det har de funnet i dokumenter fra grunnskolen der han gikk, Colegio San Pedro Claver de Bucaramanga. Dokumentene viser at han ble født 10. februar 1984. De viser også at han er født i hovedstaden Bogotá, og ikke i Santa Marta, vel 1000 kilometer unna, som er oppgitt i de offisielle papirene. I FIFA er han registrert med den fødselsdatoen 10. februar 1986. - Skolen har gjort en feil, sier Falcaos far. - Umulig, sier direktøren for skolen. - For å registrere en elev må elevene komme med original fødselsattest.Opplysningen er naturlig nok ekstremt viktig for Monaco, som tror de har kjøpt en spiller som kan være på toppen i mange år til. Og verdien på spilleren faller betraktelig hvis det skulle vise seg at han er to år eldre. Falcao spilte glitrende sist sesong og hadde 34 mål på 41 kamper. Han er regnet som en av verdens beste spisser. Monaco, med store økonomiske muskler, vant kampen om Falcao.Hverken Falcao selv eller Monaco har foreløpig kommentert påstandene, men det er grunn til å tro at det er hektisk møtevirksomhet i fyrstedømmet. Monaco er nyopprykket i Ligue 1, men har handlet inn nye spillere for over én milliard kroner til nå i overgangsvinduet, og ifølge manager Claudio Ranieri er mer på gang.
Monacos nysignering Radamel Falcao beskyldes for å ha løyet om alderen sin.